﻿ SCRISOARE  CĂTRE  EMINESCU 
Simbol ești al luminii noastre;    
în versuri ai cuprins o lume, 
Luceafăr eşti, cu-aripi măiastre,       
în viaţa noastră, fără nume, 
un geniu ce călăuzeşte, 
ce luminează-adânc, feeric, 
o stea mereu ce străluceşte 
în clipele de întuneric. 
  
Îţi scriu că noi pierdut-am calea 
cea dreaptă şi, cu ocolişuri, 
în faţă-având necazul, jalea, 
ne pierdem în păinjenişuri. 
  
Cum  vreme trece, vreme vine, 
azi faţa lumii e schimbată 
şi nu distingem rău de bine, 
noroi de apa cea curată, 
iar inima ne sângerează: 
speranţa n-o să se ivească, 
când tot ai noştri-nlăcrimează 
pământul,  vatra strămoşească. 
Noi, din scrisorile lăsate, 
putem să învăţăm istorii, 
dar sunt acum voit uitate 
acele vremi, acele glorii. 
  
Suntem înlănţuiţi în muncă, 
precum ocnaşul la galeră 
şi-avem doi poli ce-or să ajungă          
doar de o cină pauperă. 
Noi rugă înălţăm fiebinte 
ca Domnul să ne ocrotească 
să tragem tot aşa-nainte, 
că mulţi n-au unde să muncească. 
  
Aşa trăit-au proletarii 
şi-n vremea ta; tu ştii prea bine                                              
că doar bogaţii şi avarii 
aveau şi-atunci stomacuri pline. 
  
Şi astăzi cei bogaţi adună,               
strâng milioanele în pungă, 
iar legea-i pentru ei cunună, 
ce adevărul îl alungă. 
Ei se iubesc enorm pe sine;       
averea lor nemăsurată, 
ce-i pusă azi în bănci străine, 
din munca noastră e furată. 
Au jefuit o ţară-ntreagă 
şi-au reuşit tot să despoaie,   
iar inimi n-au ca să-nţeleagă     
durerea ce ne încovoaie. 
  
Mulţi din săraci, în disperare,                  
s-au dus să-şi caute norocul         
cu traista-n băţ, la întâmplare, 
prin ţări străine, prin tot locul, 
lăsând copii, bătrâni acasă, 
cu ochii-nlăcrimaţi, ce-aşteaptă, 
ca să le pună-apoi pe masă 
o pâine-amară, bine coaptă. 
Ei parcă se întorc la viaţă, 
chiar dup-o lungă despărţire;         
dar, cei bătrâni nu sunt de faţă;     
sunt şterse cruci în cimitire. 
  
Şi astăzi susură izvoare, 
iar apa mării-i fremătândă 
şi mai există căprioare 
cu mers vioi, privire blândă,                 
iar înspre seară se adună 
tot somnoroase păsărele, 
făcându-și cuiburi împreună - 
şi-l împletesc din rămurele; 
dar viaţa ne încătuşează 
în goana mare, ca nebuna; 
noi n-auzim, nu mai contează…, 
nu-i timp şi alergăm într-una. 
  
Poveşti cu zâne prea-iubite 
şi cu luceferi, cu crăiese, 
sunt perimate, depăşite, 
de multe ori neînţelese. 
Îndrăgostiţi, sub clar de lună, 
nu ai să vezi, trecând alene 
şi nici pe-alei stând împreună, 
cu focul dragostei în vene... 
  
  
Azi  ,,floarea-albastră’’-i dusă-n lume 
şi a luat cu ea amorul, 
dar poţi să afli unde-anume, 
doar butonând calculatorul… 
Alege lumea cea străină,         
convinsă că se angajează 
ca dansatoare, balerină… 
şi-acuma se prostituează… 
Dar nu se mai întoarce-acasă, 
chiar de-i e greu, că-i e ruşine 
şi mama singură şi-o lasă, 
mereu să plângă, să suspine. 
  
Azi codru,-ades cântat de tine, 
doar de securi avut-a parte 
şi e tăiat pe şes, coline ;                  
E lemn acuma, dus departe,        
iar teiului, ce-şi ninge floarea       
cu gingăşie, pe potecă, 
cei tineri nu-i aud chemarea, 
că-s doar la bar şi-n discotecă… 
  
Şi lacu-albastru nu tresaltă 
în unduiri ca altădată, 
că-i transformat acum în baltă, 
ce-i cu gunoaie invadată. 
  
Ţi-ai venerat învăţătorul; 
i-ai închinat cuvânt de slavă, 
când și-a luat spre-nalturi zborul; 
Acum problema este gravă 
în şcoli: elevii nu învaţă, 
că văd pe unii fără carte, 
că strâng averi, se bagă-n faţă, 
iar cei deştepţi sunt daţi deoparte. 
N-au parte-aceia ce educă                         
de laudă, ci li se-oferă 
doar trei parale ca să-și ducă 
o viaţă tristă şi mizeră. 
  
Nu mai ştim astăzi cine suntem, 
nu mai vedem din neguri zarea 
şi, strânşi în chingi, mereu ne zbatem, 
dar nu aflăm defel cărarea. 
Noi aşteptăm un semn din astre, 
să ne îndrumi pe calea bună,           
dând astfel sens trăirii noastre, 
ce-i o corabie-n furtună. 

